Yangiyer shahar texnikumi faoliyatini tashkil etish toʻgʻrisida
(resolution, 2025-11-04)

Oʻzbekiston Respublikasi Prezidentining “Kasbiy taʼlim tizimida boshqaruv samaradorligini oshirish chora-tadbirlari toʻgʻrisida” 2025-yil 23-oktabrdagi PF-190-son Farmoni ijrosini taʼminlash, shuningdek, Sirdaryo viloyatida yoshlarni kasbiy taʼlim bilan qamrab olish darajasini oshirish, ularni ichki va tashqi mehnat bozorida talab yuqori boʻlgan kasblarga oʻqitish, hududlarni ijtimoiy-iqtisodiy rivojlantirish dasturlari asosida tashkil etilayotgan yangi ish oʻrinlaridan kelib chiqib, ularning oʻrta boʻgʻin kadrlariga boʻlgan ehtiyojini qanoatlantirish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Kasbiy taʼlim tizimida boshqaruv samaradorligini oshirish chora-tadbirlari toʻgʻrisida” 2025-yil 23-oktabrdagi PF-190-son Farmoni bilan Yangiyer pedagogika kolleji negizida Yangiyer shahar texnikumi (keyingi oʻrinlarda — Texnikum) tashkil etilgani maʼlumot uchun qabul qilinsin. Texnikum Sirdaryo viloyati, Yangiyer shahri, “Shodiyona” MFY Yangibogʻ koʻchasi 15-uy manzilida faoliyat koʻrsatishi va sobiq Yangiyer pedagogika kollejining bino va inshootlariga operativ boshqarish huquqi asosida bepul joylashtirilishi inobatga olinsin. 2. Belgilab qoʻyilsinki: texnikum Oliy taʼlim, fan va innovatsiyalar vazirligi tizimidagi davlat kasbiy taʼlim tashkiloti hisoblanadi hamda uning faoliyati amaldagi kasbiy taʼlim tashkilotlarini moliyalashtirish tartibi asosida va qonunchilik hujjatlarida taqiqlanmagan boshqa manbalar hisobidan moliyalashtiriladi; texnikumga umumiy oʻrta taʼlim tashkilotining bitiruvchilari belgilangan tartibda davlat granti va toʻlov-kontrakt asosida oʻqishga qabul qilinadi hamda oʻquv jarayoni boshlangʻich, oʻrta va oʻrta maxsus kasbiy taʼlim dasturlari asosida tashkil etiladi; 2025-yilda texnikumni saqlash bilan bogʻliq xarajatlar Sirdaryo viloyati mahalliy budjetiga ajratilgan mablagʻlar doirasida amalga oshiriladi, 2026-yildan boshlab esa Davlat budjeti parametrlarida nazarda tutiladi; texnikumda mehnat bozori ehtiyojlari, fuqarolarning murojaatlari hamda ish beruvchi korxona va tashkilotlarning takliflari asosida asosiy taʼlim dasturlariga qoʻshimcha ravishda kvalifikatsiya va kompetensiyalarni oʻzlashtirish hamda xorijiy tillarni oʻqitishga moʻljallangan qisqa muddatli kurslar tashkil etiladi. 3. Texnikumning asosiy vazifalari etib quyidagilar belgilansin: iqtisodiyot tarmoqlarida oʻrta boʻgʻin kadrlariga talab yuqori boʻlgan kasb va mutaxassisliklar boʻyicha kadrlar tayyorlash; oʻrta boʻgʻin kadrlari tayyorlashda ichki va tashqi mehnat bozorida takliflarni oʻrganish hamda taʼlim va ishlab chiqarish integratsiyasini taʼminlash maqsadida dual taʼlim shaklida kadrlar tayyorlashni kengaytirish; kadrlar tayyorlash jarayoniga soha korxonalaridan amaliyotchilar, oliy taʼlim tashkilotlarining professor-oʻqituvchilari hamda malakali xorijiy mutaxassislarni jalb qilish; xalqaro taʼlim dasturlarini joriy qilish orqali tashqi mehnat bozori ehtiyoji asosida kadrlar tayyorlashni kengaytirish; mehnat bozorida talab yuqori boʻlgan kasblar boʻyicha ishsiz va band boʻlmagan aholini qisqa muddatli kasblarga hamda xorijiy tillarga oʻqitish; tegishli kasbiy taʼlim darajalari boʻyicha kadrlar tayyorlash uchun zarur moddiy-texnik, oʻquv-metodik bazani yaratish va oʻquv jarayoniga yuqori ish tajribasiga ega boʻlgan amaliyotchi mutaxassislarni jalb etib borish. 4. Oliy taʼlim, fan va innovatsiyalar vazirligi, Sirdaryo viloyati hokimligi hamda Vazirlar Mahkamasi huzuridagi Migratsiya agentligi bir oy muddatda Texnikumda yangi oʻquv yiliga tayyorgarlik koʻrish, oʻquv jarayonini tashkil etish, ichki va tashqi mehnat bozori uchun oʻrta boʻgʻin kadrlarini tayyorlash hamda oʻquvchilar uchun zarur shart-sharoitlarni yaratish boʻyicha chora-tadbirlar dasturini ishlab chiqsin. 5. Oliy taʼlim, fan va innovatsiyalar vazirligi: bir hafta muddatda Iqtisodiyot va moliya vazirligi bilan birgalikda Sirdaryo viloyati hokimligining taklifi asosida texnikumga oʻquvchilarni qabul qilish parametrlarini belgilangan tartibda shakllantirsin va tasdiqlasin; oʻquvchilarni qabul qilish parametrlariga mos ravishda yuqori malakali mutaxassislarni ishga qabul qilishni tashkil etsin; Maktabgacha va maktab taʼlimi vazirligi bilan birgalikda muntazam ravishda umumiy oʻrta taʼlim tashkilotlarining bitiruvchilarini texnikumdagi mavjud kasblarga yoʻnaltirish choralarini koʻrsin; bir oy muddatda texnikum ustavini tasdiqlasin hamda uning belgilangan tartibda davlat roʻyxatidan oʻtkazilishini taʼminlasin. 6. Sirdaryo viloyati hokimligi: bir oy muddatda texnikumda mavjud kasb va mutaxassisliklar boʻyicha hududdagi korxona va tashkilotlarni sanoat hamkori sifatida biriktirsin; biriktirilgan korxona va tashkilotlarning buyurtmasi asosida oʻquvchilarni dual taʼlim shaklida oʻqitishni yoʻlga qoʻyishda koʻmaklashsin; texnikum va ish beruvchilarning oʻzaro uygʻunlikda faoliyat yuritishini hamda oʻquvchilarning ishlab chiqarish amaliyoti hududdagi korxona va tashkilotlarda oʻtkazilishini taʼminlasin; 2026-yil 1-yanvardan boshlab Vazirlar Mahkamasi huzuridagi Migratsiya agentligi bilan birgalikda texnikumga oʻqishga qabul qilingan oʻquvchilarni hamda xorijda ishlash istagida boʻlgan fuqarolarni xitoy, nemis, ingliz, rus, koreys va yapon tillariga Migratsiya jamgʻarmasi mablagʻlari hisobidan oʻqitishni yoʻlga qoʻysin; har yili 1-mayga qadar Kambagʻallikni qisqartirish va bandlik vazirligi bilan birgalikda texnikum bitiruvchilarining bandligini taʼminlashga qaratilgan dasturlarni ishlab chiqsin hamda ular ijrosini nazorat qilsin; har yili iyul-avgust oylarida texnikum bitiruvchilari uchun ish beruvchilarni jalb qilgan holda yarmarkalar, oʻquv yili davomida ishlab chiqarish tashkilotlarida tasdiqlangan reja-grafiklar asosida “Ochiq eshiklar kuni”ni tashkil qilsin. 7. Ushbu qarorning bajarilishini nazorat qilish Oʻzbekiston Respublikasi oliy taʼlim, fan va innovatsiyalar vaziri K.A. Sharipov hamda Sirdaryo viloyati hokimi v.b. E.O.Turdimov zimmasiga yuklansin.